Narodna skupština
20090708

Pogotovu, sumnju izaziva činjenica, da tri meseca niko neće da odgovori na to pitanje. Vi ste svojevremeno jednoj ministarki dali javnu opomenu sa tog mesta, i ja sam posle nekoliko dana dobio odgovor na to pitanje i još mnogo toga štošta. Radi se o gospođi Samardžić. Treba biti politički pošten i to reći. Tri meseca, poslanici Nove Srbije, odnosno ja kao poslanik, i Narodna skupština i građani Srbije, i u vašoj Šumadiji i u vašem Kragujevcu, i tamo ima dosta domaćinstava koji se greju na gas, tražimo odgovor na pitanje – zašto se nastavlja pljačka građana Srbije?! To je pljačka! Neko je ovde govorio da stavimo ''tačku na pljačku'', skupljajući glasove građana iz Vojvodine, a sada ćute ovde. Sada su se namirili, sada su u upravnim odborima, kako mi čujemo i vidimo, a za cenu gasa, koja se tiče milion građana Srbije i ne znamo koliko privrednih subjekata, nema objašnjenja zašto je toliko visoka. Nema objašnjenja kuda idu ta ekstra razlika, ekstraprofit, i u koje svrhe se koriste?